《曹峨嵋寓斋再饯赋别》
清代·陶孚尹

南曹端爱我，樽酒更相期。宦况秋蝉翼，离情春茧丝。

星河双阙迥，鳞雁故乡迟。别去还多感，河梁日暮时。

作者简介：（1635—1709）清江苏江阴人，字诞仙。所居白鹿山庄，为东坡居士田宅，饶园林水竹之胜，因号白鹿山人。贡生。康熙二十五年选桐城教谕，越五年告归。诗文有才气，性喜结纳。有《欣然堂集》。